SKRIFTLIG FORESPØRGSEL E-0100/01

af Rosa Miguélez Ramos (PSE) til Kommissionen

(29. januar 2001)

Om: Storme i Galicien og disses følger for fiske- og skalddyrssektoren

De voldsomme storme, der siden oktober har hjemsøgt den europæiske Atlanterhavskyst, havde og har stadigvæk alvorlige følger for økonomien i regioner, som f.eks. Galicien i Spanien og andre portugisiske eller franske regioner langs Atlanterhavskysten. Disse regioner, der er stærkt afhængige af den primære sektor (landbrug og fiskeri), bærer følgerne af disse for deres produktion yderst ugunstige vejrforhold.

I Galicien anslås tabene inden for skalddyrssektoren som følge af massedødeligheden blandt muslinger, der er begrundet af det aftagende saltindhold i vandet, til at andrage 7 000 mio. pesetas. Massedødeligheden, der for visse arters vedkommende udryddede 100 % af bestanden, har bredt sig til larverne. Dette betyder, at ikke bare dette års udbytte men også hele næste års afkom er gået tabt.

Hvad angår landbrug og fiskeri, er ødelæggelserne efter stormene uden fortilfælde. Landbrugerne har anmodet de ansvarlige myndigheder om en række støtteforanstaltninger, bl.a. rentebegunstigede lån og direkte erstatning for indkomsttabene.

Fiskerne taler på deres side om katastrofe, tragedie og fortvivlelse. Det drejer sig om ejere af små både, der anvendes til kystfiskeri. Det er den eneste indkomstkilde for mange familier, som har måttet klare sig med en indtægt på under 30 000 pesetas om måneden. Efter tre måneder uden fiskeriaktivitet er deres situation så alvorlig, at mange har set sig nødsaget til at ansøge om lån eller socialhjælp for at få det til at løbe rundt. Visse erhvervssammenslutninger, f.eks. Cedeira i Coruña har optaget lån med henblik på at kunne yde sine medlemmer omgående økonomisk hjælp.

I lyset af den traditionelt ringe udnyttelse af bevillingerne fra FIUF (finansielt instrument til udvikling af fiskeriet) bedes Kommissionen oplyse, om det er muligt at medfinansiere støtteforanstaltninger inden for kyst- og skalddyrsfiskerisektoren i de europæiske regioner, der blev hårdest ramt af stormene, som f.eks. Galicien? Har den spanske regering stillet forslag desangående?

Svar afgivet på Kommissionens vegne af Franz Fischler

(16. februar 2001)

Kommissionen deler det ærede medlems bekymringer for situationen for fiskerne og skaldyrsopdrætterne i regioner såsom Galicien, der gennem de seneste måneder har været ramt af dårlige vejrforhold.

Kommissionen gør opmærksom på, at medlemsstaterne under visse omstændigheder, jf. artikel 16 i Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet(1), kan yde fiskerne godtgørelser, der medfinansieres af det finansielle instrument til udvikling af fiskeriet (FIUF) til midlertidigt ophør af fiskeriaktiviteter i tilfælde af uforudsigelige begivenheder, bl.a. som følge af biologiske årsager. For programmeringsperioden 2000-2006 er de samlede godtgørelser dog begrænset til 1 mio. EUR eller 4 % af EU-støtten til sektoren i den pågældende medlemsstat.

Under disse omstændigheder tilkommer det den spanske regering at træffe hensigtsmæssige beslutninger med hensyn til eventuelle udligningsgodtgørelser.

Hvad angår iværksættelsen af FIUF i Spanien, understreger Kommissionen, at gennemførelsessatsen for perioden 1994-1999 ligger i nærheden af 100 %. For den nye periode 2000-2006 skrider gennemførelsen af FIUF frem som planlagt i programmeringen.

(1) EFT L 337 af 30.12.1999.